Il-winger ta’ Bayern Munich Franck Ribery mistenni jdum madwar tliet xhur barra mill-azzjoni wara li ċarrat xi ligamenti f’irkopptu fil-partita tal-Ħadd li għadda kontra Hertha Berlin. Din hi daqqa ta’ ħarta kemm għal Ribery kif ukoll għal Bayern li bħalissa għaddejin minn mument diffiċli. Huma jinsabu ħames punti taħt il-liders Borussia Dortmund. Il-logħba kontra Berlin kienet l-ewwel waħda mingħajr il-kowċ Carlo Ancelotti li tkeċċa matul il-ġimgħa li għaddiet. Ta’ min jiftakar ukoll li Bayern bħalissa qegħdin ukoll mingħajr il-gowlkiper Manuel Neuer li se jdum barra sa Janna li ġej wara li kiser siequ.